લીગ હોવા છતાં નૉકઆઉટ બની ગયેલી આ મૅચમાં પરજિયા સોનીએ ટૉસ જીતીને નવગામ વીસા નાગર વણિકને પહેલાં બૅટિંગ કરવા મોકલી હતી. નવગામ વીસા નાગર વણિકે ૧૦ ઓવરમાં પાંચ વિકેટે ૧૨૭ રન કર્યા હતા જેમાં મુખ્ય યોગદાન નીરવ શાહ (૪૮ નૉટઆઉટ, ૨૭ બૉલ, ૪ ફોર, ૩ સિક્સ) અને કરણ શાહ (૩૧, ૧૨ બૉલ, ૨ ફોર, ૩ સિક્સ)નું હતું. જવાબમાં પરજિયા સોનીની ટીમ ૧૦ ઓવરમાં માત્ર ૬૭ રન કરીને ઑલઆઉટ થઈ ગઈ હતી. ઓપનર પ્રેમલ મહાજને શરૂઆતના બે બૉલમાં બે સિક્સર ફટકારીને ધમાકેદાર શરૂઆત કરી હતી, પણ ૨૧ રને પહેલી વિકેટ પડ્યા પછી લાઇન લાગી ગઈ હતી. એકલા જિગર સોનીનો બાવીસ રનનો સ્કોર નોંધપાત્ર હતો, જે તેણે ૧૪ બૉલમાં ૩ ફોર અને એક સિક્સની મદદથી કર્યો હતો. બોલિંગમાં મનન શાહે બે ઓવરમાં માત્ર ત્રણ રન આપીને ત્રણ અને પલક શાહે એક ઓવરમાં બે રન આપીને બે વિકેટ લીધી હતી. પાવર ઓવરમાં પરજિયા સોનીની એક વિકેટ પડી હતી ત્યારે ૧૦ રન માઇનસ થયા હતા અને પછી મનન શાહે એક ઓવર મેઇડન નાખતાં એમાં પણ ૬ રન માઇનસ થયા હતા.